
Projekteerimistingimuste kinnitamine
(Hariduse tn 15c poolelioleva hoone majutusteenust osutava 

ettevõtte hooneks rekonstrueerimine ilma laiendamiseta,

kõnniteede ja kahe parkimisplatsi rajamine

ning transpordi juurdepääsude väljaehitamine detailplaneeringu alusel)

	1. ASJAOLUD JA MENETLUSE KÄIK




17.03.2014. a taotles Osaühing MOLONG, registrikood 10446915, asukoht Koidula 4-5, Narva, mille esindajana tegutseb juhatuse liige Veera Ostašova, Narva Linnavalitsuse Arhitektuuri- ja Linnaplaneerimise Ametilt projekteerimistingimusi Hariduse tn 15c poolelioleva hoone majutusteenust osutava ettevõtte hooneks rekonstrueerimiseks. Hariduse tn 15c hoone asub Narva linna Vanalinna linnaosas ning jääb kultuurimälestisena tähistatud arheoloogiamälestise registrinumbriga 27276 alale.
Narva Linnavolikogu 19.04.2012. a otsusega nr 55 on kehtestatud Hariduse, Vabaduse, Lavretsovi ja Vestervalli tänavatega piirneva ala detailplaneering. 
Detailplaneeringuga haaratud Hariduse tn 15c maa-alale on ette nähtud ka transpordi juurdepääsude, kahe parkla ja kõnniteede rajamine.
	2. ÕIGUSLIKUD ALUSED



2.1    Ehitusseaduse §19 lõike 1 punkti 1 kohaselt ehitise püstitamiseks ja laiendamiseks koostatava ehitusprojekti aluseks on detailplaneeringu koostamise kohustuse korral kehtestatud detailplaneering ning olemasolu korral kohaliku omavalitsuse väljastatud lisatingimused, mis täpsustavad ehitise arhitektuurseid ja ehituslikke tingimusi, mida detailplaneering ei sisalda.

2.2
Ehitusseaduse §19 lõike 3 kohaselt projekteerimistingimused on kohaliku omavalitsuse kinnitatud konkreetsele ehitisele kohaldatavad arhitektuursed ja ehituslikud tingimused.

2.3
Teeseaduse §19 lõike 5 kohaselt kohalike teede projekteerimise tingimused väljastab valla- või linnavalitsus.

2.4
Narva linna ehitusmääruse §22  lõike 1 kohaselt projekteerimistingimused kinnitab korraldusega Linnavalitsus.
	3. OTSUS




Kinnitada projekteerimistingimused Hariduse tn 15c poolelioleva hoone majutusteenust osutava ettevõtte hooneks rekonstrueerimiseks ilma laiendamiseta, kõnniteede ja kahe parkimisplatsi rajamiseks ning transpordi juurdepääsude väljaehitamiseks Narva Linnavolikogu 19.04.2012. a otsusega nr 55 kehtestatud Hariduse, Vabaduse, Lavretsovi ja Vestervalli tänavatega piirneva ala detailplaneeringu alusel järgnevalt:
	3.1 ÜLDANDMED



	3.1.1  Ehitisregistri andmed: 
          Pooleliolev hoone, ehitisregistri kood 118009622, suletud netopind 2615,7 m2, 3 korrust. 
3.1.2  Kinnistusraamatu andmed: 
          Hariduse tn 15c katastriüksuse tunnus 51101:002:0108, ärimaa.

	3.1.3  Projekteerimistingimuste koostamise aluseks on projekteerimistingimuste 
17.03.2014. a taotlus nr 2564/1-14, Ehitusseadus, Teeseadus, Planeerimisseadus,            Euroopa Parlamendi ja Nõukogu direktiiv 2002/91/EÜ ehitiste energiatõhususe kohta, 

Narva Linnavolikogu 19.04.2012. a otsusega nr 55 kehtestatud Hariduse, Vabaduse, Lavretsovi ja Vestervalli tänavatega piirneva ala detailplaneering (edaspidi: detailplaneering), Narva vanalinna linnaosa üldplaneering, Tubakaseadus,
          Narva linna ehitusmäärus, Eestis kehtivad normatiivid, Eesti Standardid.  

	3.2 PROJEKTEERIMISE EESMÄRK




Projekti koostamise eesmärgiks on Hariduse tn 15c poolelioleva hoone majutusteenust osutava ettevõtte hooneks rekonstrueerimine ilma laiendamiseta, kõnniteede ja kahe parkimisplatsi rajamine ning transpordi juurdepääsude väljaehitamine Narva Linnavolikogu 19.04.2012. a otsusega nr 55 kehtestatud Hariduse, Vabaduse, Lavretsovi ja Vestervalli tänavatega piirneva ala detailplaneeringu alusel.
	3.3 ÜLDNÕUDED HOONE, KINNISTUSISESTE TEEDE  JA PARKLATE
      EHITUSPROJEKTI OSA KOOSTAMISEKS, ARHITEKTUURSED JA 

      LINNAEHITUSLIKUD TINGIMUSED 
3.3.1 Projekt koostada ja vormistada Eesti Vabariigis kehtivate seaduste, määruste, projekteerimisnormide, standardite ja juhendite alusel, sealhulgas:

- Ehitusseadus;

- Majandus- ja kommunikatsiooniministri (edaspidi: MKM) 17.09.2010. a määrus nr 67 „Nõuded ehitusprojektile“;

- Eesti Standard EVS 811:2012 „Hoone ehitusprojekt”;

- Eesti Standardi EVS 843:2003 „Linnatänavad”;

- MKM 23.05.2012. a määrus nr 43 „Nõuded majutusettevõttele”;

- MKM 28.11.2002. a määrus nr 14 „Nõuded liikumis-, nägemis- ja kuulmispuudega inimeste liikumisvõimaluste tagamiseks üldkasutatavates ehitistes”;
- Vabariigi Valitsuse 15.03.2007. a määrus nr 80 „Tervisekaitsenõuded ujulatele, basseinidele ja veekeskustele”;

- Sotsiaalministri 20.12.2000. a määrus nr 86 „Tervisekaitsenõuded ilu- ja isikuteenuste osutamisele“;
- Narva linna ehitusmäärus jne.

3.3.2 Seletuskiri esitada vastavalt Eesti Standardile EVS 865-1:2013 „Ehitusprojekti kirjeldus. Osa 1: Eelprojekti seletuskiri” ja-/või Eesti Standardile EVS 865-2:2006 „Hoone ehitusprojekti kirjeldus. Osa 2: Põhiprojekti ehituskirjeldus” (märkus: vastavalt MKM 17.09.2010. a määruse nr 67 „Nõuded ehitusprojektile” §-le 16 ehitusprojektile antakse hinnang olenemata esitatud ehitusprojekti staadiumist, lähtudes eelprojekti mahust).

3.3.3 Enne projekteerimise algust tuleb läbi viia hoone seisundi tehniline ekspertiis. Ekspertiisi koostamise kuupäev peab olema hiljem, kui 02.04.2014. a. Otsus lisada projekti kausta. Soovitused ja järeldused võtta arvesse projekteerimisel. 

3.3.4 Enne projekteerimise algust tuleb läbi viia tehniline ekspertiis hoone tarindite ümberehitamise või demonteerimise ning kandetarindite väljaehitamise võimaluste määratlemiseks. Eksperdi arvamusest peab olema üheselt mõistetav, kas tarindite ümberehitamine või demonteerimine ning kandetarindite väljaehitamine on lubatav või mitte. Kas nõutakse avade tugevdamist või mitte? Ekspertiisi tekstiosast ja joonistest peab olema üheselt mõistetav, kus asuvad kandvad ja mittekandvad tarindid. Tehnilises ekspertiisis määrata ümberehitatavate või demonteeritavate tarindite tüübid (nt kandvad, mittekandvad, materjal, tarindi paksus) ning lubatavate avade mõõtmed. Määratleda tarindite ümberehitamise või demonteerimise ning kandetarindite väljaehitamise võimalused koos detailse ehitustehnoloogia väljatöötamisega. Anda kandevõime taastamise detaillahendus. Ekspertiisis esitada lihtsustatud joonis/skeem „Demonteerimisplaan”. Plaanil näidata eraldi tingmärkidega kandvad ja mittekandvad tarindid.

3.3.5 Nõuded tehnilisele ekspertiisile: vastavalt MKM 20.02.2012. a määrusele nr 15 „Ehitise ekspertiisi tegemise kord”.

3.3.6 Esitada projektiosa, kus on toodud projekteeritud hoone vastavus energiatõhususe miinimumnõuetele (Ehitusseadus § 3 lõige 7).

3.3.7 Kandvate tarindite osalise ümberehitamise (sh avade ehitamise) või kandvate tarindite väljaehitamise korral esitada ehitusprojekti sõltumatu ekspertiis. Nõuded ehitusprojekti ekspertiisile: vastavalt MKM 20.02.2012. a määrusele nr 16 „Ehitusprojekti ekspertiisi tegemise kord”.

3.3.8 Esitada ehitusplatsi eelplaan (Narva linna ehitusmäärus § 23). Plaanil näidata: masinate ja seadmete paiknemiskohad, ehitusmaterjalide ja jäätmete ladustamiskohad, ajutised piirded, transpordi liikumisskeem jne.

3.3.9 Tellija soovil esitada hoone 3-D vaated.

3.3.10 Esitada tehnovõrkude koondplaan mõõtkavas 1:500 või 1:250. Tehnovõrkude koondplaanil esitada tabel „Projekteeritavate välisvõrkude eksplikatsioon” (nimetus, ehitisealune pind, pikkus, läbimõõt); selged kinnistute piirid; tehnovõrkude valdajate ja maaomanike kooskõlastused (ettevõtte nimetus, kooskõlastaja nimi, kuupäev, telefon).

3.3.11 Asendiplaan esitada krundi tõese geodeetilise mõõdistuse alusel. Joonis esitada mõõtkavas 1:500 või 1:250. Asendiplaanil esitada tabel: „Ehitiste eksplikatsioon” (nimetus, ehitisregistri kood, olulised tehnilised andmed, märkus) ning kinnistu tehnilised näitajad. Asendiplaanil näidata projekteeritava ala piirid, hoone asukoht ja mõõtmed, kaugused lähimate piiride ja ehitisteni, juurdepääs avalikult kasutatavale teele, sisse- ja väljasõit krundilt, parkimiskohad, teed, välisvõrgud, restkaevud, õli-liivapüüdur, äärekivid jne. Määratleda pinnakatted. Anda äärekivide kõrgused.
3.3.12 Värvivaated esitada mõõtkavas 1:100. Vaadetel näidata sissepääsude detaillahendused, akende väravate ja uste värvitoonid, välisviimistluse ja värvilahenduse pass, viited koos välisviimistluse passi numbritega, reklaami asukoht jne. Välisviimistluse ja värvilahenduse passis esitada välisviimistluse materjalide nimetused ja värvikoodid, värvikataloogi nimetus jne. Metallosade värvitoonid esitada RAL kataloogi järgi.

3.3.13 Projekti koosseisus esitada lisaks uute ja rekonstrueeritavate seinte ja vahelagede spetsifikatsioonid koos nende lõigetega, avade täitmise plaanid, avatäidete spetsifikatsioon, siseruumide eksplikatsioonid, evakuatsiooniskeemid, hoone püstlõige. Korruste plaanidel näidata ka santehniliste seadmete asukohad, ventilatsioonilõõrid ning mõõtketid: välis- ja siseavade laiused, seinte paksused, vahekaugused seinte vahel jne. 
3.3.14 Joonistel näidata projekteeritava ala piirid.

3.3.15 Insener-tehnilised osad esitada Eesti Standartidega ettenähtud mahus.
3.3.16 Projekti lisana esitada muinsuskaitse eritingimused.
3.3.17 Projekti lisadena esitada eelneva ehitusprojekti joonised või inventeerimisjoonised (korruste plaanid, hoone püstlõige), millised kajastavad projekteerimiseelseid seaduslikul alusel rajatud konstruktsioone. 
3.3.18 Esitada Narva Linnavalitsuse Arhitektuuri- ja Linnaplaneerimise Ametile eskiis heakskiidu saamiseks. Eskiis koostada kooskõlas Eesti Standardiga EVS 811:2012 „Hoone ehitusprojekt”. Eskiisis esitada ka käesoleva korralduse punktidega 3.3.10-3.3.12, 3.3.17, 3.6.6, 3.6.8-3.6.10 ettenähtud dokumentide kogum ja andmed, samuti korruste plaanid ja hoone püstlõige. Korruste plaanidel esitada vähemalt välis- ja siseavade, treppide, panduse, invaWC ruumi mõõtmed; panduse kalle; invaWC ruumide santehniliste seadmete asukohad ja nende paigaldamise mõõtjooned; siseruumide eksplikatsioonid. 

3.3.19 Hoone ehitusprojekt kooskõlastada Ida-Eesti Päästekeskusega.
3.3.20 Projekteerida Hariduse tn 15c poolelioleva hoone majutusteenust osutava ettevõtte hooneks rekonstrueerimine ilma laiendamiseta, kõnniteede ja kahe parkimisplatsi rajamine ning transpordi juurdepääsude väljaehitamine detailplaneeringu alusel.
3.3.21 Arhitektuuritingimused: vastavalt detailplaneeringu nõuetele. Hariduse tn 15c ja Vestervalli tn 15 hoonete arhitektuur ja värvilahendus peavad harmoneeruma teineteisega. Kujunev kompleks peab moodustama professionaalselt lahendatud arhitektuurse terviku. 

3.3.22 Fassaadilahendused peavad olema esteetiliselt vaadeldavad kõikidel vaadetel. 

3.3.23 Hoone tarindite soojustamine: vastavalt soojustehnilistele arvutustele. Esitada soojustatud piirdetarindite lõiked ja soojustatud välisseina (ümber aknaava) lõige, fassaadide soojustamise skeem, soojustehnilised arvutused koos valemitega (d-soojaisolatsiooni paksus võtta nagu X). Arvutuses esitada arvutuslik sisetemperatuur. Korruste plaanidel ja hoone püstlõikel näidata projekteeritava soojaisolatsioonimaterjali kiht. Esitada soojustusmaterjalide klassifikatsiooni tüübid vastavalt toodete kaartidele.
3.3.24 Tagada puuetega inimeste liikumisvõimalused vastavalt MKM 28.11.2002. a määrusele nr 14 „Nõuded liikumis-, nägemis- ja kuulmispuudega inimeste liikumisvõimaluste tagamiseks üldkasutatavates ehitistes”. Seletuskirja punktis „Invanõuded” esitada detailne informatsioon invanõuete kohta (invatualettruumi sisustuse ja selle paigaldamiskõrgused põrandast ja nõutavad vabaruumide mõõtmed, panduse laius, kalle ja pealispinna materjal, käsipuude kõrgused ja profiilid, lävepakkude kõrgused, lifti tehnilised näitajad, uste laiused, tulekoja sügavus, laskumise alad kõnniteelt jne).

3.3.25 Majutusettevõtte ruumid: lähtuda MKM 23.05.2012. a määrusest nr 43 „Nõuded majutusettevõttele”. Määratleda majutusettevõtte liik, lähtudes käesolevas määruses majutusettevõttele kehtestatud nõuetest.

3.3.26 Nõuded basseinile/ujulale: vastavalt Vabariigi Valitsuse 15.03.2007. a määrusele nr 80 „Tervisekaitsenõuded ujulatele, basseinidele ja veekeskustele”. 

3.3.27 Nõuded saunaruumidele: vastavalt Sotsiaalministri 20.12.2000. a määrusele nr 86 „Tervisekaitsenõuded ilu- ja isikuteenuste osutamisele“. 

3.3.28 Esitada Terviseameti arvamus basseini ja saunaruumide ehitamise korral.
3.3.29 Vajadusel näha ette suitsetamisruum (Tubakaseadus § 31).

3.3.30 Hoone tarindite ümberehitamiseks (sh avade ehitamiseks), tarindite demonteerimiseks ning kandetarindite väljaehitamiseks loa väljastamisest teeb Narva Linnavalitsus otsuse tehnilise ekspertiisi tulemuste alusel: vt. punkt 3.3.4.

3.3.31 Kõrgendatud niiskusega ruumide projekteerimise korral tagada pikaajaline kaitse niiskuse eest. Esitada vahelagede ja seinte lõiked. Esitada kaitsemeetmed kondensaatvee ja hallituste vastu. 

3.3.32 Näha ette kogunemisruumide, WC-ruumide ning kõrgendatud niiskusega ruumide sundventilatsioon.
3.3.33 Säilitada Hariduse tänav L3 (tunnus 51101:003:0081) kinnistul olemasolev sissesõit Hariduse tänav T1 (tunnus 51101:002:0112) kinnistule ja Vestervalli tn 15 (tunnus 51101:002:0114) kinnistule.

3.3.34 Projekteerida Vestervalli tn 15 polikliiniku panduse osaline ümberehitamine ning tugiseina osaline väljaehitamine ainult panduse laiuse ulatuses:

3.3.34.1 Asendiplaanil näidata eraldi joonega väljaspool krunti asuv ala, mis projekteeritakse kokkuleppe alusel Vestervalli tn 15 kinnistu omanikuga. Esitada lisatingmärk koos selgitusega: „Väljaspool krunti asuv ala, mis projekteeritakse kokkuleppe alusel Vestervalli tn 15 kinnistu omanikuga”.
3.3.34.2 Projekteerijal võtta Vestervalli tn 15 (tunnus 51101:002:0114) kinnistu omanikult nõusolek polikliiniku panduse osaliseks ümberehitamiseks ja tugiseina osaliseks väljaehitamiseks.
3.3.34.3 Esitada garantiikiri või kokkulepe Vestervalli tn 15 kinnistu omanikuga polikliiniku panduse osalise ümberehitamise ning tugiseina osalise väljaehitamise projekteerimise, finantseerimise, ehitamise kohta.
3.3.35 Projekteerida transpordi juurdepääsud Hariduse tn 15c krundile linnamaa osalise rekonstrueerimise arvel (vt. punkt 3.5): 
3.3.35.1 Esimene - Hariduse tänav T1 (tunnus 51101:002:0112) kinnistu poolt vastavalt detailplaneeringule.

3.3.35.2 Teine - Vestervalli tänav J1 (tunnus 51101:002:0110) kinnistu poolt. 
3.3.36 Ühendada Vestervalli tänav J1 (tunnus 51101:002:0110) kinnistul olemasolev sõidutee koos Hariduse tn 15c krundi kaguosasse projekteeritava sõiduteega.
3.3.37 Hariduse tn 15c kinnistu loode- ja kaguosasse kahe parkla ehitamine: vastavalt detailplaneeringule. Eskiisi seletuskirjas ja edaspidise projekteerimise etapiga koostatavas seletuskirjas esitada hoone kasuliku pinna spetsifikatsioon (kasutamise otstarbed, koodid ning kasulikud pinnad) ning parkimiskohtade arvutus, lähtudes Eesti Standardi EVS 843:2003 „Linnatänavad” punktist 10.2.2. Arvutuses esitada ehitise liigid, suletud brutopinnad, ehitise asukoht, parkimisnormatiivid (vt standardi tabel 10.1). Ehitise asukohaks võtta “Linnakeskus, linna klass IV”.

3.3.38 Parkimiskohtade mõõtmed ja läbisõiduteede laiused sõltuvalt parkimisnurgast: vastavalt Eesti Standardi EVS 843:2003 „Linnatänavad” punkti 10.2.4 nõuetele ja tabelile 10.5. 90° all parkla projekteerimise korral parkimisrea äärmiste parkimiskohtade laiuseks võtta vähemalt 2,75 m (v.a invaparkimiskohad).

3.3.39 Lahendada parkimiskohtadelt sademe- ja lumesulamisvee kogumine, nende puhastamine õli-liivapüüduri kaudu ning kanaliseerimine magistraaltorru.
3.3.40 Lubatud sõidutee ja parklate katted: asfalt. 
3.3.41 Lubatud kõnniteede katted: teekattekivid, asfalt.
3.3.42 Kinnistusiseste teede projekteerimiseks esitada konstruktiivsed ristprofiilid, vertikaalplaneerimise joonis ja põhilised pinnakatete tööde mahud. 
3.3.43 Liikluskorraldusvahendite paigaldamiseks esitada projekteerimises pädeva vastutava spetsialisti poolt koostatud liikluskorralduse skeem ja liikluskorraldusvahendite spetsifikatsioon.

3.3.44 Kõnnitee lahendus esitada sobiv lapsevankritega jalakäijatele ning ratastooli kasutajatele. Näha ette kõnniteelt laskumise alad. Näidata madalamate äärekivide asukohad. Esitada madalamate äärekivide kõrgus.

3.3.45 Näha ette tänavavalgustus. Võimalusel näha ette maakaabliga tänavavalgustus. Valgustus projekteerida metallpostidel. Esitada välisvalgusti näidis projekti lisana.

3.3.46 Puude likvideerimise korral määrata likvideeritavate puittaimede liikide loetelu. Näha ette asendusistutus. Esitada projekteeritud taimmaterjali loetelu.

3.3.47 Piirded: ei ole lubatud. 
3.3.48 Jäätmete kogumine kruntidel: vastavalt jäätmeseaduses toodud nõuetele ning Narva jäätmehoolduseeskirjale. Vajadusel näha ette kõvakattega prügikonteineri plats. Esitada konstruktiivne lõige ja kasutatavate materjalide spetsifikatsioon. Prügimaja projekteerimise korral esitada ehitise tehnilised näitajad, värvitoon ning näidis (nt pildid või vaated).

3.3.49 Muud nõuded: vastavalt Ida-Eesti Päästekeskuse, Terviseameti, muinsuskaitse vaneminspektori, detailplaneeringu ja Narva vanalinna linnaosa üldplaneeringu nõuetele, ekspertiisiotsustele ning Eesti Vabariigis kehtivate määruste, standardite ja projekteerimisnormidega ettenähtud nõuetele. 

3.4
ÜLDNÕUDED VÄLISVÕRKUDE EHITUSPROJEKTI OSA KOOSTAMISEKS

3.4.1
Välisvõrkude ehitusprojektid peavad vastama Eesti Standardile EVS 907:2010 „Rajatise ehitusprojekt” ning MKM 17.09.2010. a määrusele nr 67 „Nõuded ehitusprojektile”.

3.4.2
Taotleda eelnevalt tehnilised tingimused tehnovõrkude valdajatelt. Projekti lisadena esitada tehnovõrkude valdajate poolt väljastatud kehtivad tehnilised tingimused.

3.4.3
Välisvõrkude asendiplaanilised tingmärgid: vastavalt Eesti Standardi EVS 907:2010 „Rajatise ehitusprojekt” lisale C. Kasutada tingmärke koos tähtedega (näiteks ―xw1―).

3.4.4
Välisvõrkude projektid kooskõlastada vastavate võrguvaldajate ja maaomanikega.

3.4.5  Välisvõrkude ehitusprojektide koosseisus esitada tehnovõrkude koondplaani koopia koos kooskõlastustega (vt punkt 3.3.10).

3.4.6
Linnamaad, riigimaad ja eramaad (v.a Hariduse tn 15c maad) läbivate välisvõrkude paigaldamise korral näha ette ehitustööde käigus rikutud katete taastamine. Esitada plaan „Välisvõrkude paigaldamistööde käigus rikutud linnatänavate katete taastamine”. Plaanil näidata rikutud katete taastamise vööndid, eristades neid viirutusega. Esitada taastatavate katete ristlõiked.

3.4.7
Avalikult kasutatavat teed läbivate välisvõrkude paigaldamise korral esitada projekteerimises pädeva vastutava spetsialisti poolt koostatud ehituseaegne liikluskorralduse skeem.

3.4.8 Muud nõuded: vastavalt tehnovõrkude valdajate poolt väljastatud tehnilistele tingimustele, Eesti Vabariigis kehtivate määrustes ja standardites kehtestatud nõuetele.

3.5
ÜLDNÕUDED TEEOSA KOOSTAMISEKS, ARHITEKTUURSED JA LINNAEHITUSLIKUD TINGIMUSED TRANSPORDI JUURDEPÄÄSUDE VÄLJAEHITAMISEKS LINNAMAA OSALISE REKONSTRUEERIMISE ARVEL

3.5.1
Hariduse tn 15c kinnistule juurdepääsude väljaehitamiseks linnamaa osalise rekonstrueerimise arvel esitada tee-ehitusprojekt (Teeseadus § 19). Tee-ehitusprojekt peab olema koostatud projekteerimises pädeva vastutava spetsialisti poolt (Teeseadus § 251). Projekti koosseisus esitada tiitelleht, seletuskiri, vertikaalplaneerimine, konstruktiivsed ristprofiilid, liikluskorralduse joonis, liikluskorraldusvahendite spetsifikatsioon, põhilised pinnakatete tööde mahud, ehituseaegne liikluskorralduse skeem jne.

3.5.2  Asendiplaanil näidata eraldi joonega väljaspool krunti asuv ala, mis projekteeritakse kokkuleppe alusel Narva Linnavalitsusega. Esitada lisatingmärk, näiteks kriipskakspunktjoon, koos selgitusega: „Väljaspool krunti asuv ala, mis projekteeritakse kokkuleppe alusel Narva Linnavalitsusega”.

3.5.3
Lubatud sõiduteede katted: asfalt.

3.5.4
Projekteerimise lähtetase: hea (H).

3.5.5
Vertikaallahendus: tagada vete äravool teekattelt. 

3.5.6
Geomeetriline lahendus: tagada liiklusohutus. Tagada autode liikumisvõimalused. Sõidutee laiuse piisavust kontrollida arvutusliku auto pöördekoridori šablooniga.

3.5.7 Projekteerida teekattemärgiste ja vajalike liikluskorraldusvahendite paigaldamine.

3.5.8 Tee-ehitusprojekt koostada ja vormistada Eesti Vabariigis kehtivate seaduste, määruste, projekteerimisnormide, standardite ja juhendite alusel, sealhulgas:

- Teede- ja sideministri 28.09.1999. a määrus nr 54 „Teeprojekti suhtes esitatavad nõuded”;

- Teede- ja sideministri 15.12.1999. a määrus nr 71 „Teetähistussüsteem ja selle rakendamise kord”;

- Eesti Standard EVS 843:2003 “Linnatänavad”;

- Eesti Asfaldiliidu Asfaldinormid jne.

3.5.9
Seletuskirjas esitada lisaks järgmised analüüsid ning lahendused: olemasoleva olukorra hinnang, ettevalmistustööd, takistavate rajatiste ümberehitamise vajadus, katend (valitud katendi konstruktsiooni kirjeldus, katendi arvutuslik kasutusaeg jne), piki- ja põikkalded, vetejuhtimine, liikluskorraldus (liiklusmärgid, teemärgistus), keskkonnakaitse, tee kasutamis- ja hooldamisjuhend.

3.5.10
Esitada garantiikiri või kokkulepe Narva Linnavalitsusega linnamaa osalise rekonstrueerimise projekteerimise, finantseerimise, ehitamise kohta.

3.5.11  Näha ette ehitustööde käigus rikutud katete taastamine. Plaanil näidata rikutud katete taastamise vööndid, eristades neid viirutusega.

3.5.12  Muud nõuded: vastavalt Teeseaduses, Eesti Vabariigis kehtivate määrustes ja standardites kehtestatud nõuetele.

3.6 ÜLDNÕUDED KÕIKIDE EHITUSPROJEKTI OSADE KOOSTAMISEKS
3.6.1    Projekt peab olema koostatud või kontrollitud Ehitusseaduse §-s 47 nimetatud projekteerimises pädeva vastutava spetsialisti poolt. 

3.6.2 Projekt peab olema heaks kiidetud kõigil ehitusseadusega ettenähtud juhtudel.

3.6.3 Projekti koosseisus esitada spetsialistide originaalallkirjad ja ametiasutuse originaalkooskõlastused. Digitaalallkirja kasutamisel esitada see digitaalsel kandjal. Projekti lisana esitada ka digitaalallkirja kinnitusleht.
3.6.4 Situatsiooniskeem: kasutada Narva linna kaarti Narva Linnavalitsuse Arhitektuuri-ja Linnaplaneerimise Ameti kodulehelt www.narvaplan.ee või ortofotot Maa-ameti kardiserverist.

3.6.5 Kooskõlastuste koondtabel esitada projekti lisana.

3.6.6 Kehtestatud detailplaneeringu põhijoonise ja tehnovõrkude koondplaani fragmentide koopiad ning Narva Linnavalitsuse korraldus projekteerimistingimuste kinnitamise kohta esitada ehitusprojekti lisadena.

3.6.7 Ehitusprojekti lisana esitada projekti tellija lähteülesanne. Projekti tellija lähteülesandes märkida ka tellija valitud projekti staadium.

3.6.8 Ehitiste (sh projekteeritavate välisvõrkude) tehnilised näitajad esitada vastavalt MKM 24.12.2002. a määrusele nr 69 „Ehitise tehniliste andmete loetelu“. Punktides „Muud oluliselt ehitist iseloomustavad andmed” esitada iga ehitise kasutamise otstarve ja kood. Esitada hoone kasuliku pinna spetsifikatsioon (kasutamise otstarbed, koodid ning kasulikud pinnad). Tehnilised näitajad esitada seletuskirja lisadena.
3.6.9 Ehitiste kasutamise otstarbed ja koodid esitada vastavalt MKM 04.12.2012. a määrusele nr 78 „Ehitise kasutamise otstarvete loetelu”.

3.6.10 Asendiplaanide ja tehnovõrkude koondplaani koostamise aluskaardiks võtta aktualiseeritud (olemasolevat situatsiooni tõeselt kajastav, sh tehnovõrgud) digitaalselt mõõdistatud geodeetiline alusplaan täpsusastmega M 1:500, kus on esitatud andmed koostaja kohta (ettevõtja nimi, litsentsi nr, töö nr, mõõdistamise aeg). Geodeetiline alusplaan peab olema registreeritud Narva Linnavalitsuse Arhitektuuri- ja Linnaplaneerimise Ametis. Narva Linnavalitsuse Arhitektuuri- ja Linnaplaneerimise Ameti geodeesia ja kaartide laadimise spetsialisti poolt kooskõlastatud geodeetiline krundi alusplaan paberkandjal esitada ehitusprojekti lisana. 

3.6.11 Projekteerijal võtta tehnovõrkude kaitsevööndite valdajatelt ja maaomanikelt nõusolek ehitustööde läbiviimiseks (kanda asendiplaanile).
3.6.12 Projektid kooskõlastada Hariduse tn 15c kinnistu omaniku ning Narva Linnavalitsuse Arhitektuuri- ja Linnaplaneerimise Ametiga.
3.6.13 Parklate ja teede rajamistööde ja muu kaevetööde korral esitada Narva Linnavalitsuse Arhitektuuri- ja Linnaplaneerimise Ameti muinsuskaitse vaneminspektori kooskõlastus.
3.6.14 Esitada Narva Linnavalitsuse Arhitektuuri- ja Linnaplaneerimise Ametile kooskõlastamiseks ehitusprojekt (selle osad) paberkandjal vähemalt kahes identselt komplekteeritud eksemplaris köidetuna formaadis A4. Üks projekti eksemplar jääb Narva Linnavalitsuse Arhitektuuri- ja Linnaplaneerimise Ametile arhiveerimiseks.


	4.  RAKENDUSSÄTTED




4.1    Käesolevad projekteerimistingimused on kehtivad kuni 01.04.2016. a.
4.2    Käesolev korraldus jõustub alates teatavakstegemisest.
4.3    Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

